정조 13년 · 목
敎曰次對久未爲之左相以試官入侍次對今日來會○予謂左議政李性源曰向來一提學疏後卿何至有箚擧耶重臣突亢之病予於箚批言之追聞伊後疏槪又稱相箚危懍云豈不過乎今則卿旣入來可知其釋然矣守禦使金鍾秀曰北漢僧俗專賴餉穀近因本邑捧留無所沾丐此後則不可不防塞北漢曾有三經四書板四五十年前有僧性能者主掌開刊而請得空名帖爲工役之費如唐詩品彙等書竝爲開雕板本近多刓缺僧徒方謀修改而願得若干空名帖以補其費依願量給使之修補似好矣詢于左相性源曰依願修補費小而事便矣予曰册板刓缺數爻物力容入多寡自總廳詳錄以來鍾秀曰漏局報時關係不輕而員役料薄額少祭享時至或私自雇立將至渙散之境其中報時之童差備近處出入無常尤合另擇而以其料薄厭避艱辛覓充不暇審擇深以爲悶矣近聞漏局員役本以本監典僕充差而一自典僕竭盡之後始以良民代之矣聞戶曹奴婢未區劃之餘數尙有之而多是籍沒奴婢云此則非所可論於差備近處之役今若以刑曹下典幾口移屬本監塡充時童之役而自戶曹依其數劃給刑曹則似無他妨礙之端矣敎以問于該曹草記稟處性源曰空名帖之區劃他司典僕之移送俱係不輕設或有狀請草記之事例以令廟堂稟處爲辭而守禦使金鍾秀以北漢經書板事及觀象監報時童弊瘼事直請空名帖及秋曹典僕者殊涉未安請推考從之性源曰關西前道臣以北道移轉穀加劃事陳達而有減給與換給間令廟堂從長稟處之命矣加劃之數欲減則北民無所仰哺欲換則嶺南甚遠而關東至殘關西之外區處無路另飭新道臣與北伯商議依前擧行好矣予曰換給者非謂換定他道也限千石換名色以錢代給何如性源曰雖欲以錢代給穀價騰貴必難貿得矣予曰新麥向熟則貿穀之道似當稍勝矣性源曰北伯新到今雖給錢似難猝地區劃若以關西穀移給猶可慰北民之望矣予曰卿言雖好西民亦豈可不念陽德孟山聞亦歉荒云矣性源曰兩邑雖歉比北有間大抵南關之遑汲專由於北關移轉到今不可不另加軫恤矣予曰卿等更與北伯往復消詳有司堂上徐有隣曰關西民庫節目有往復前道臣從長稟處之命矣問于前道臣則以爲此是前前道臣李命植因御史別單覆啓知委以民各庫一年內應捧應下量入爲出成出定例草本謄送各邑商確停當者依此施行實合事宜云前前道臣旣已停當前道臣之言又如此節目册子下送時道臣卽爲謄頒列邑永久遵行而大抵營納時諸般等節先爲嚴立科條然後可以董率各邑守宰杜絕科外犯用卽此一款專在巡兵營而向來覆啓批旨中有繡衣齎去事目及通補新編載錄此律名以爲常目提飭之命矣請幷以此分付使一道民人曉然知朝家軫念之德意仍令營閫邑官長視同懸法毋或違越從之予曰此節目認爲擧行經年留中卿等何不提稟乎依節目行之保無後弊耶有隣曰昨與前道臣往復又與左相酬酢別無異同之見矣予曰有弊無弊專係守令廉貪凡在可東可西之間者屬之自己弊安得不生性源曰聖敎誠然今則節目已成依此擧行似好矣予曰含春苑後掘土處果已塡補耶漢城判尹李文源曰運涉塡補今幾訖役矣予曰此是所重處來龍餘麓今若築墻則本宮凡事幾盡完備矣有隣曰孝昌墓局內方有若干石築處使訓局擧行而本曹郞廳李周憲一體董役好矣予曰訓將植木多未見效而守禦使纔已植木此亦與李周憲同爲擧行性源曰俄者守禦使所陳漏局時童事戶判今方入侍下詢好矣予曰戶判之見何如有隣曰近來本曹奴婢有老故而無新產至於沒入奴婢則外邑雖有一二報來者而旋卽頉報故無可移給者矣持平朴思機正言姜文會修撰徐有鍊進前合啓至末端事予曰予欲全保而每聞此不忍聞之語矣繼陳兩司合啓府院前啓承旨李書九曰三司合啓末端事未及承批而兩司合啓徑先陳達入侍臺臣請推考予曰何必如是書九曰然則啓辭批答何以書入乎予曰依近例爲之又曰今番濬川何以措劃乎文源曰濬川久曠沙土多塡如欲棄沙遠地必多費財力太平橋以下左右空曠運沙無難矣予曰卽今形便視庚辰地平何如近聞沙土塡塞只露一庚字云然否文源曰水標十尺出沙上者未滿四尺矣予曰此是禁營字內另加董飭使庚辰地平四字依舊露出仍謂性源曰朴孝參疏卿將何以回啓耶性源曰臣姑未見矣予曰今日次對蓋爲此事何故至今未見耶其疏蓋言嶺南糴弊吏額等事至於兩守令直歸之貪污而李得駿則御史言其善賑元宅鎭則道臣稱其畏法豈不難處乎性源曰兩武弁臣皆見之似不應如是犯科而疏論如此誠可怪也命分兵曹參知朴孝參入侍孝參進伏予曰今番上疏果好矣還穀本欲爲民而反至病民吏額之多嶺南尤甚每切矜念而居昌咸陽兩倅事甚可驚駭欲亟施懲貪之典問于前道伯及伊時繡衣則其言與原疏大相矛盾矣孝參曰糴弊近來爲甚秋糴雖納精穀春糶反受空殼而其中居昌咸陽尤甚今番上京時小民來訴馬頭願以此弊仰聞矣予曰遐土年老之人有懷必陳殊可尙也命前嶺伯金尙集進前曰李得駿之貪污如是而卿不擧劾何也尙集曰臣見得駿所陳弊瘼極有條理廉問賑政又多聲稱若欲責備則或不無要譽之嫌而至於疏陳云云曾所未聞矣書九曰臣於按廉時得駿以善賑稱而疵政實無入聞者且咸陽雖是私賑邑八十石穀不過一巡賑資則以此安得善賑之名乎孝參曰然則臣言爽實矣予曰居昌殺獄自監營廉問之說前道臣以爲無是事云矣孝參曰此乃新道伯到任後事也徐姓人獄事乃在前年矣予曰此亦前道臣詳知矣予謂性源曰昨日儒疏卿聞之乎蓋請文靖公金麟厚從享事也性源曰此論久矣予曰從享體重豈可輕議乎命戶判與判尹往審含春苑墻垣形正有隣文源看審後更爲入侍有隣曰含春苑築墻後雖爲蓋瓦無人看護易致閪失矣文源曰東西南三處外邊則分授於各其人家內邊則令內司僕寺及壯勇營直房守直人次知看檢春秋宮都城摘奸時一體巡審事請定式施行從之命總戎使李漢豊入侍漢豊進前予曰先卿當爲將任而未及爲之卿今叨此職可謂不食之報且忠武公家又出一將臣豈不貴哉卿新從統營來有何可奏之事乎漢豊對曰別無可達之辭而臣以蘇弊之方再次狀聞尙未蒙處分矣予謂書九曰前統帥狀啓分付備局使於後日次對稟處○性源啓言知敦寧金履素行副司直金思穆備堂還差刑曹判書沈頤之有司堂上還差請使之察任從之仍命行副司直宋載經一體還差又啓言文禧廟役事行將垂畢矣入廟日子請令該曹推擇擧行從之又啓言咸鏡前道臣狀啓枚擧茂山府使柳心源牒呈以爲本道甲申詳定時大同用下皆從田賦中磨鍊撥料各從元結輪回出錢米以供撥軍而獨本府以新設之致田總最少出賦零星故以其一半戶屬之撥役以其一半戶捧布二十同零以添大同之不足加續則每結捧一石正穀元續則只捧一斗米而因循未改矣昨年改量後元田畓實總比丁未所加爲一千一百六十六結零每年大同加入當爲正穀二千三百餘石以此正穀充彼捧布則綽綽有餘撥餘布名色特許革罷元續加續之輕重區別亦是諸邑之所無茂山本從富寧境割出設邑則一依富寧例毋論元加續每結幷捧二斗三升米而隨起隨稅勿令比總事請令廟堂稟處矣撥餘布之名色不正者永爲革罷元加續之苦歇懸殊者勿令比總則在民邑旣涉方便事面又極正當請幷依施之意分付從之又啓言卽接黃海水使李格喬桐府使申大謙報本司辭緣則備陳還穀排比之苟艱皆請加分而喬桐則請七百石甕津則請九百石矣兩府農糧果有絕巡之慮則留庫中許令加分旣多已例請幷許施之意分付從之又啓言左捕將李漢泰在外已久右捕將徐有大方帶劇任請幷許遞從之○鍾秀啓言臣於日前以兼察總戎使奉聖敎巡審北漢城堞則女堞與體城率多傷損處而此則以本廳物力之凋殘猝難修改而其中女堞之數三處頹缺者延袤皆不過一二十步此則令本廳卽爲補築恐合事宜從之○禮曹判書李在簡啓言文禧廟入廟吉日當推擇以入矣告動輦祭當於同日曉頭設行而奉安則取考前例皆隨時爲之今番亦依此以隨時擧行乎從之仍命以親臨磨鍊在簡以惠堂啓言頃因貢人以先受布事上言有戶惠堂相議善處之命矣八邑純布變通之後大同布比前增加爲三百餘同貢人之言無怪其如是而今年則收捧已始有難銷刻自本廳亦或有從他區處之道姑觀明年徐議闊狹無妨而其中陜川三嘉兩邑本非布產邑混同純布殊涉無義自明年依前以木錢上納之意爲先分付爲宜從之○文源啓言左相所居家舍卽臣本生家舊第也臣自兒少時習見居人之認得門外右麓之爲宗廟靑龍不敢來往忽自數十年來穿開一路目今所見無異通衢事體駭然自今以後永爲防塞恐合事宜矣從之文源以繕工提調啓言臣馳詣恭陵順陵香大廳以下公廨修改各處一一看審而恭陵則齋室以久遠之故材木擧皆傷破雖欲修葺着手無路勢將新建其餘公廨或有新建處或有修改處而不緊間數減十三間出圖形使陵官依此修改順陵則公廨地形卑濕故隨其基址之稍高各樣公廨散建山崖所見濩落雖欲移建相近實無變通之路臣意則因舊葺之以香大廳爲齋室以典祀廳爲香大廳以齋室爲典祀廳陵官居中入直左右看檢則非但有便於守護亦有公廨貌樣而擧皆頹圮修葺功費無異新建其中不緊問數亦減十七間出圖形而莫重公廨處所換作不敢自下擅便請令該曹知委該陵官以此圖形修葺從之○兵曹判書鄭好仁啓言今番謁聖及式年殿試武科出身除其應頉固當依例赴防何以爲之乎敎以依近例除防又啓言旣承除赴防之命除防則有納米之例矣何以爲之乎敎以此亦依近例除之○親試以擬唐姚崇謝命入處四方館爲表題命應製文臣券頭各書新舊字以標之收券訖及第宋祥濂三上居首丙午丁未選文臣去正月朔初次課講書傳溫繹及第宋祥濂孟子追講祥濂別檢張錫胤幷粗新選文臣當朔初次課講講大學副司正金履喬略居首